1Sukkuru’no lao ri PUWANGNGE saba’ makessingngi, mannennungengngi pammasé-Na.
2Sitinajai makkeda tau Israélié, "Mannennungengngi pammasé-Na."
3Sitinajai makkeda sining imangngé, "Mannennungengngi pammasé-Na."
4Sitinajai makkeda sining tau mateppe’é, "Mannennungengngi pammasé-Na."
5Ri laleng aperisekku mangobbika lao ri PUWANGNGE; namappébali sibawa paleppe’ka.
6Dé’ umétau saba’ nasibawakka PUWANGNGE, dé’ pakkullénna tolinoé lao ri iyya.
7Nasibawakka PUWANGNGE untu’ tulukka, uwitai matu balikku ricau.
8Lebbi kessing muwi mallinrung ri PUWANGNGE, naiya mattuwangngi tolinoé.
9Lebbi kessing muwi mallinrung ri PUWANGNGE, naiya maddennuwangiyéngngi bangsa-bangsaé.
10Maéga bali mattulilingika; nasibawang akuwasanna PUWANGNGE, ucaui mennang.
11Nakeppukka polé ri sininna sulapa’é; nasibawang akuwasanna PUWANGNGE, ucaui mennang.
12Nakatulukka mennang pada-pada wanié; nasibawang akuwasanna PUWANGNGE, ucaui mennang. Ri laleng sikédé ripeddéiwi mennang pada-pada api iya tunuéngngi ale-kale maddorié.
13Rigasaka sibawa masero nacéddé’ka sempé, iyakiya PUWANGNGE tulukka.
14PUWANGNGE iyanaritu awatangekku sibawa usompaé, puraka napassalama.
15Engkalingai gora-gora apakalangngé ri akkéma-kémanna umma’-Na, "Napogau’i PUWANGNGE pangkaukeng poré!
16Akuwasanna PUWANGNGE mpérékki apakalang! Napogau’i PUWANGNGE pangkaukeng poré."
17Dé’ umaté matu, iyakiya tette tuwo untu’ mabbirittangngi ébbuna PUWANGNGE.
18Puraka nasissa PUWANGNGE sibawa maladde, iyakiya dé’ nabbéréyakka lao ri amaténgngé.
19Timpakekka pintu gerbang Bolana PUWANGNGE, kuwammengngi umuttama sibawa sukkuru lao ri Aléna.
20Iyanaé pintu gerbang PUWANGNGE, banna tau malempué wedding molai.
21Upoji-Ko, saba’ Mutarimai sempajakku; puraka Muwéréng apakalang.
22Batu iya nabuwangngé panré bolaé, mancajini batu passunna.
23Iyanaro pangkaukenna PUWANGNGE, napabengnga tongekki.
24Iyanaé esso iya napattentué PUWANGNGE; laono mai taramé-raméiwi sibawa marennu.
25Méllauki, PUWANG, passalama’ki, oh PUWANG, wérékki apakalang!
26Ribarakkakiwi iya polé ri laleng asenna PUWANGNGE. Ribarakkakiko polé ri Bolana PUWANGNGE.
27PUWANGNGE iyanaritu Allataala, makacuwai lao ri idi. Alluruno mabbarisi sibawa takké-takké ri limaé, sibawa attulilingiwi mézbana PUWANGNGE.
28Iko Allataalaku, sukkuru’ka lao ri Iko, Allataalaku, upakaraja-Ko.
29Sukkuru’no lao ri PUWANGNGE saba’ makessingngi, mannennungengngi pammasé-Na.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn tgl_Latn bug_Latn bug_Latn min_Latn bug_Latn